Боця і Чапа  
*Яраслаў Пархута*

I

Аднойчы Боця хадзіў ля возера, лавіў га́давак[[1]](#footnote-1), а Чапа стаяла па калені ў вадзе і ўсяго што рабіла — драмала. Сама брудная, неахайная і худэба худэбай, а чуб прылізала ды яшчэ на левы бок звесіла. Боця зірнуў на Чапу раз, зірнуў другі раз і не вытрымаў:

— Калі ты ленавацца пакінеш? — запытаўся ён — 3 раніцы, заўважаю, стаіш у затоцы на адным месцы ды яшчэ на адной назе і хаця б варухнулася. Я за гэты час ажно сем рэйсаў зрабіў!.. Думаеш, той уюнчык, якога чакаеш, — дурніла? Ого! Рыба цяпер вучоная. Вакол хваста любога абвядзе! Вунь на камені з вудаю дзед Ёська сядзіць. А што з таго! Верхаводкі нават не вывудзіў. А сам як прыкіпеў да каменя! Таму і ў хаце ягонай хоць у лапту гуляй: пуста. 3 Ёські аднойчы Хлеб пасмяяўся: «Кінь, дзеду, вуду, то я ў цябе буду!..»

Чапа маўчала. Не павяла нават і вокам. Як стаяла ў вадзе, так і засталася стаяць.

Боцю ажно злосць разбірала:

— I натурка ж у цябе! Гэтак, чаго добрага, раматус можна схапіць. Чапа маўчала.

Боця зайшоў з іншага боку:

— А ці хоць ведаеш, — запытаўся ён, — чаму з вамі, чаплямі, буслы не дружбуюць?

Чапа маўчала.

I тады Боця рашуча наблізіўся да затокі:

— Ну то паслухай! — прамовіў ён і стаў расказваць.

II

— Некалі адна Чапа напрасілася да нас, буслоў, у падсуседы. Маўляў, жывуць белакрылыя! Маюць усяго ўдосталь. Мне б так!.. Словам, прыстроілася побач, гняздо скідала і стала, як людзі гавораць, манкі нябеснай чакаць. Буслы на золку пастушкоў сваім клёкатам будзяць, а Чапа і вочы не прадзірае. Буслы, з лугавіны вяртаючыся, людзям немаўлятак нясуць, а яна пазяхае толькі. Наш брат, бывала, усе закуткі ля возера абыдзе, каб на спажыву сабе нешта знайсці ды буслянят пачастункам парадаваць, а Чапа стане вось гэтак на адной назе і будзе цалюткі дзень драмаць. Не вытрымалі буслы, сабраліся аднойчы ўсёй радзінаю і пачалі ўшчуваць суседку:

— Адумайся! — казалі яны Чапе. — Хіба так можна? У цябе і гняздо як рэшата, і сама — адно пер'е ды косці. Калі не возьмешся за розум, то лепей сыйдзі з вачэй. А то, на цябе гледзячы, скора па сёлах адны толькі Ёські жыцьмуць[[2]](#footnote-2). Не будзе каму і бараны на хлеў усцягнуць!

Але ў Чапы фанабэры было хоць адбаўляй. Задрала дзюбу — чапялою не дастаць. Сказала буслам:

— Абыдуся і без вашай парады! Вы сабе як хочаце, а я сама сабою буду. Чао! Склала шыю ў тры пагібелі, бытта на вузел завязала, і паляцела.

III

Ляціць над лясамі, ляціць над лугамі, ляціць над палямі, як раптам адчула, што есці захацелася. А тут бачыць: на жнішчы Перапёлка дзетак сваіх навучае — паказвае, як зернейка згубленае падняць, як жука-павука злавіць, як чарвяка з зямлі выманіць. Спусцілася Чапа да іх ды кажа:

— Паслухай, Перапёлка! Хачу пры вас жыць. Буду пылянятак тваіх пасвіць. Каб часам вароны не пакралі, шашкі не пацягалі. Я ж высокая! Мне далёка відаць. А платы аніякай не вазьму. Карміць толькі будзеш.

Паглядзела Перапёлка на дзіўную птушку, паківала галоўкаю і — як адрэзала:

— Адчапіся, Чапа! Прапануй свае паслугі каму іншаму. Нам некалі з табою валаводзіцца.

Чапе нічога не заставалася, як ляцець далей.

IV

Ляціць над палямі, ляціць над лясамі, ляціць над лугамі, як адчула яшчэ большы голад. А тут бачыць: Янот-Паласкун сядзіць пад вярбою і нешта палошча ў вадзе. Села побач, і сэрца ажно зайшлося ад радасці. Янот паласкаў жаб! Налавіў добры тузін, а цяпер браў па адной і мыў-паласкаў. Чапа ўзмалілася:

— Браце Яноце! Прымі ў кампанію. Ты будзеш жабаў лавіць, а я паласканнем займуся.

Янот-Паласкун не стаў слухаць, буркнуў:

— Не дуры галавы. Без цябе клопату хапае. Ляці куды ляцела!

Бачыць Чапа, што непярэ́ліўкі[[3]](#footnote-3), паднялася і паляцела.

V

Ляціць над лугамі, ляціць над палямі, ляціць над лясамі, а з галадухі ажно млосна робіцца. I тут бачыць: Воўк маслы абірае! Гоцнула на дол і пачала выгінацца:

— Пане Воўча! Жадаю памочніцай стаць. Здабычу высочваць умею. Цярпення не пазычаць. Калі трэба, то раблюся і галасістай. Здаля ўчуеш, як сігнал падавацьму. А за тую фатыгу[[4]](#footnote-4) ты мяне хоць зрэдзь мясам частаваць будзеш.

Воўк адарваўся ад занятку, убачыў перад сабою шэрую, нібы ануча на калку, птушку і гыркнуў:

— Што чаўпеш, Чапа? Якое высочванне! Якія сігналы! Нам ніколі не быць у напарніках. Ваўкоў ногі кормяць!..

Чапе нічога не заставалася, як ляцець далей.

VІ

Ляціць над лясамі, ляціць над палямі, ляціць над лугамі, як раптам бачыць: пры беразе ракі стаіць сухадрэвіна, а на ёй — нібы хто шапак дзіравых панавешваў. Ля тых шапак на белых суках, звесіўшы дзюбы, стаяць птахі. У кожнай шыя ў тры пагібелі сагнута. Узрадавалася Чапа такой сустрэчы, села на самы вяршок сухадрэвіны і радасна крыкнула:

— Маё шанаванне, сёстры! Ці прымеце назад у камунію? Павыпроствалі чаплі шыі, адкашляліся, пацікавіліся:

— Хто такая?

— Якім ветрам прынесла?

— Чаго прыбілася?

Чапа адказала:

— Ад буслоў лячу. Яны ж перавыхаваць мяне браліся! Каб гняздо спраўнае рабіла. Каб ежу па-іхняму здабывала. Каб дзяцей ледзь не марцыпанамі карміла… А ў мяне свой розум. Таму і апынулася тут.

Чапліна камунія ад радасці запляскала крыламі:

— Брава! Брава! А мы, прызнацца, падумвалі, што адбілася назусім!.. Прыстройвайся на якім хочаш суку!

I стала Чапа жыць сярод такіх, як сама. I радуецца: ніхто не папракае, што не гняздо ў яе, а рэшата, што дзетак худых-расхудых гадуе, што з раніцы да вечара стаіць у вадзе на адной назе і вечна дрэмле. Словам, як людзі гавораць, гарбатага магіла выправіць. Так і Чапу тую.

VІІ

Раптам Боця абарваў свой аповяд, пільней зірнуў на Чапу і пацікавіўся:

— А ты, часам, не тая самая Чапа, што ў нас, буслоў, у падсуседах жыла? Чапа і на гэты раз прамаўчала, у дадатак склала шыю ў тры пагібелі, нібы на вузел завязала, паднялася над возерам і паляцела на раку, да сухадрэвіны, дзе было яе жытло.

А Боця зноў прыняўся за сваё. Хадзіў па траве і лавіў гадавак. Без пачастункаў ён не прывык вяртацца дамоў.

1. *Гадаўка* — Гадзюкі, гады. [↑](#footnote-ref-1)
2. *Жыцьмуць* — будуць жыць. [↑](#footnote-ref-2)
3. *Непярэ́ліўкі* — размоўнае слова. Кепскія справы. [↑](#footnote-ref-3)
4. *Фатыга* — абласное слова. Турботы, клопат [↑](#footnote-ref-4)